Skim Kredit Mikro bakal bantu PKS, MEs
SHEILA ZAIDI KUCHING: Perusahaan kecil dan sederhana (PKS) dan Perusahaan Mikro (MEs) yang tidak
layak mendapat Kemudahan Bantuan Khas (SRF) Bank Negara Malaysia (BNM)
disarankan untuk memohon Skim Kredit Mikro berjumlah RM50 juta. Timbalan Ketua Menteri, Datuk Amar Awang Tengah Ali Hasan berkata, pinjaman
berkenaan adalah bebas faedah untuk tiga tahun enam bulan dan permohonan boleh
dikemukakan menerusi Kementerian Perdagangan Antarabangsa dan Industri,
Terminal Perindustrian dan Pembangunan Usahawan. “Skim Kredit Mikro menetapkan syarat yang kurang ketat berbanding
pinjaman bank-bank biasa dan pinjaman ini juga bebas faedah untuk tempoh tiga
tahun enam bulan. “Kerajaan Negeri menyediakan peruntukan sebanyak RM2.254 bilion di bawah
Bantuan Khas SarawakKu Sayang 1.0 dan 2.0 yang dilihat akan memberi ‘talian
hayat’ kepada rakyat, PKS, perusahaan mikro , penjaja dan peniaga kecil-kecilan
semasa tempoh mencabar ini,” katanya kepada pemberita dalam satu kenyataan
semalam. Menurut Tengah, beliau ada menerima beberapa maklum balas daripada PKS dan
perniagaan kecil yang tidak layak mendapatkan mendapat Kemudahan Bantuan Khas
(SRF) Bank Negara Malaysia (BNM). Justeru, katanya, mereka dipelawa untuk mengemukakan permohonan bagi
mendapatkan pinjaman bebas faedah di bawah Bantuan Khas Sarawakku Sayang 2.0
yang diumumkan Ketua Menteri Datuk Patinggi Abang Johari Tun Openg pada 10
April lalu. Ketika mengumumkan bantuan khas itu, Abang Johari berkata Kerajaan Negeri
menyediakan pinjaman pada kadar faedah rendah RM1 bilion menerusi kerjasama
dengan Maybank, Hong Leong Bank dan RHB di bawah SRF dengan menyerap kos faedah
yang akan dikenakan ke atas lebih 40,000 PKS di negeri ini. Tambah Tengah, Kerajaan Negeri telah mengumpul lebihan kewangan yang
mencukupi untuk membantu rakyat dan komuniti perniagaan dalam keadaan krisis
seperti sekarang. Oleh demikian, katanya, rakyat perlu berterima kasih kepada Ketua Menteri
kerana sangat prihatin kepada keperluan rakyat di negeri ini. “Landskap perniagaan telah berubah secara dramatik dan menggesa PKS dan
perusahaan mikro di negeri ini untuk mengubah model perniagaan mereka. “Komuniti ini perlu lebih kreatif dan inovatif dengan menggerakkan
perniagaan dalam talian dan memanfaatkan teknologi seperti pendigitalan dan
automasi,” katanya. Sebagai contoh pada bulan Ramadan akan datang, PKS dan penjaja
kecil-kecilan boleh menerusan perniagaan mereka dalam talian menerusi pelbagai
platform e-bazar menerusi pandu lalu, ‘pack & pick’ dan e-hailing, ujar
Tengah. Perkara ini seharusnya digalakkan kerana bazar Ramadan tidak dibenarkan
beroperasi tahun ini ekoran wabak Covid-19, katanya. 
See author's posts
